Mjög góð aðsókn er að námi við Landbúnaðarháskóla Íslands í ár og eru umsóknir hátt á annað hundrað talsins . Nemendur skólans á næsta skólaári verða um þrjú hundruð . Þessa dagana er verið að meta hæfi umsækjenda , en talsverð aukning er á umsóknafjölda á milli ára og þarf að vísa frá á einstaka brautum . Flestar umsóknanna bárust í nám á umhverfisskipulagsbraut sem er fyrri hluti náms í landslagsarkítektúr og / eða skipulagsfræðum . Sú námsbraut er ein nýrra námsbrauta við skólann , en einnig má nefna náttúru - og umhverfisfræði og skógfræði og landgræðslu auk búvísinda sem kennd hafa verið á Hvanneyri allar götur síðan 1947 . Kennsla á háskólastigi og í búfræði fer fram á Hvanneyri en garðyrkja er kennd á Reykjum í Ölfusi . Nokkuð af þessari auknu aðsókn eru nemendur sem stunda vilja fjarnám við skólann og fer hlutfall þeirra hækkandi . Engu að síður má reikna með auknum íbúafjölda á Hvanneyri þegar kennsla við skólann hefst í haust . Alls er nú boðið upp á nám á fjórum háskólanámsbrautum við Landbúnaðarháskólann , en einnig er kennt á fimm starfsmenntabrautum í búfræði og garðyrkju á framhaldsskólastigi . Þeim sem stunda meistaranám við skólann fer nú einnig fjölgandi og skólinn er annar tveggja háskóla á landinu þar sem boðið er upp á doktorsnám .